ORDE do 9 de maio de 2007 pola que se ditan normas relativas ao recoñecemento de trienios ao persoal funcionario interino ao servizo da Administración da Comunidade Autónoma de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/05/2007

A Lei 7/2007, do 12 de abril, do Estatuto Básico do Empregado Público (BOE nº 89, do 13 de abril), recoñece o dereito do persoal funcionario interino a percibir trienios, establecendo no seu artigo 25.2º que se recoñecerán os trienios correspondentes aos servizos prestados antes da entrada en vigor deste estatuto, que terán efectos retributivos unicamente a partir da súa entrada en vigor.
Segundo a disposición derradeira cuarta do dito estatuto, este entrará en vigor no prazo dun mes a partir da súa publicación no BOE, é dicir, o día 13 de maio de 2007.
Mediante a Orde do 12 de agosto de 2005 (Diario Oficial de Galicia nº 159, do 19 de agosto), delégase o recoñecemento de trienios na Dirección Xeral da Función Pública, polo que os trienios do persoal funcionario interino serán recoñecidos por esta dirección xeral.
Para conseguir unha eficaz xestión dos expedientes de recoñecemento de trienios ao persoal funcionario interino desta Administración, evitando atrasos innecesarios na percepción do correspondente trienio por parte do persoal que completa os servizos necesarios, faise preciso ditar as instrucións contidas nesta orde, regulando un procedemento de oficio que permita a axilización da tramitación correspondente.
Por iso, esta consellería, en virtude das competencias atribuídas pola Lei 4/1988, do 26 de maio, da función pública de Galicia e demais normativa vixente,
DISPÓN:
Primeiro.-En aplicación do disposto no artigo 25.2º da Lei 7/2007, do 12 de abril, do Estatuto Básico do Empregado Público, ao persoal funcionario interino que teña servizos prestados na Administración da Comunidade Autónoma de Galicia, e que estea prestando servizos nesta Administración no momento da entrada en vigor do dito estatuto, recoñeceránselle os trienios correspondentes por cada tres anos de servizos prestados.
Así mesmo, o persoal funcionario interino que pase a prestar servizos na Administración da Comunidade Autónoma de Galicia, con posterioridade á entrada en vigor do Estatuto Básico do Empregado Público, tamén terá dereito ao recoñecemento de trienios.
Segundo.-Os trienios serán recoñecidos de oficio pola Dirección Xeral de Función Pública, sen que sexa necesario presentar unha petición expresa por parte dos interesados.
Non obstante, os servizos prestados con anterioridade ao ano 1995 na Administración da Comunidade Autónoma de Galicia deberán ser acreditados expresamente polo interesado ante a unidade administrativa de persoal da consellería/organismo onde estea destinado actualmente para proceder á súa validación. Esta consellería/organismo expedirá o correspondente certificado conforme o modelo anexo, que deberá remitir á Dirección Xeral de Función Pública para proceder ao seu recoñecemento.
Terceiro.-Para aquelas persoas que prestasen servizos noutras administracións públicas, e na entrada en vigor do Estatuto Básico do Empregado Público estean como persoal funcionario interino nesta Administración, deberán presentar certificación orixinal conforme o modelo anexo dos servizos prestados asinada polo órgano competente na unidade administrativa de persoal da consellería/organismo onde estean destinados actualmente.
Esta consellería/organismo, á vista do/s certificado/s presentado/s polo interesado, deberá dar a súa conformidade antes de remitilos á Dirección Xeral da Función Pública para o seu recoñecemento, no caso de que proceda.
Cuarto.-A Dirección Xeral da Función Pública recoñecerá o/s trienio/s que proceda de conformidade cos servizos prestados pola persoa, que se acumularán por orde cronolóxica. Ningún período de tempo poderá computarse máis dunha vez.
Quinto.-A Dirección Xeral da Función Pública terá en conta os períodos de tempo non computados para o recoñecemento dun trienio para a súa acumulación aos seguintes períodos.
Sexto.-Aplicaráselle ao persoal funcionario interino, en canto sexa adecuado á natureza da súa condición, o mesmo réxime que o establecido para estes efectos para os funcionarios de carreira, de conformidade co disposto no artigo 10.5º do Estatuto Básico do Empregado Público.
Sétimo.-Os trienios recoñecidos ao persoal funcionario interino terán efectos retributivos unicamente a partir da entrada en vigor do Estatuto Básico do Empregado Público, é dicir, o día 13 de maio de 2007.
Disposición adicional
As credenciais de recoñecemento de trienios para o persoal funcionario interino a que se refire o punto 2 desta orde expediranse a partir do 1 de xuño de 2007.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de maio de 2007.
José Luis Méndez Romeu
Conselleiro de Presidencia, Administracións
Públicas e Xustiza
Ver referencia pdf "09200D002P007.PDF"